
Лъэпкъ литературэхэм я фестиваль
ЩэкIуэгъуэм и 4-м, ЦIыхубэ зэкъуэтыныгъэм и махуэм, Псыхуа-бэ щекIуэкIынущ Урысейм и лъэпкъ литературэхэм я фестиваль. Абы хэтынущ Кавказ Ищхъэрэ федеральнэ щIыналъэм хыхьэ щIыналъэ псоми я лIыкIуэхэр.
Фестивалым и къалэн нэхъыщхьэр ди къэралым ис лъэпкъхэм я щэнхабзэ щIэиныр хъумэнырщ, абы зегъэужьынырщ, а IэмалымкIэ жылагъуэр зэкъуэгъэувэнырщ.
«Кавказ — сэ уи дамэ иным срикъабзийщ» фIэщыгъэм щIэту республикэ, къэрал библиотекэ-хэм щахъумэ тхылъ нэхъыфIхэм я гъэлъэгъуэныгъэ, «Ди зэманым и тхылъхэр. Кавказым и литературэ бейр» тхылъ жармыкIэ, зи Iэпкълъэпкъым сэкъат иIэхэм я усэхэм къыщеджэну утыку къызэрагъэпэщынущ. Абы къищынэмыщIауэ, а зэхыхьэм тхакIуэхэм, усакIуэхэм, ли- тературэ критикхэм, къэралым и хэгъэгу зэмылIэужьыгъуэхэм къикIа тхакIуэхэр хэту зэIущIэ гъэщIэгъуэнхэр къызэрагъэпэщынущ. Кавказ Ищхъэрэм щыпсэухэм я бзэкIэ Лермонтов Михаил и IэдакъэщIэкIхэм къеджэнущ, творческэ гупхэр утыку къихьэнущ, лъэпкъ шхыныгъуэхэм я гъэлъэгъуэныгъи щыIэнущ.
Журналистхэм къыхалъхьэ
Ломоносовым и цIэр зэрихьэу Москва дэт къэрал университетымрэ къалащхьэм и ТхакIуэхэм я зэгухьэныгъэмрэ къызэрагъэпэща «Общественный институт стратегии и тактики» псапащIэ фондым «Панацея» VIII урысейпсо зэпеуэ къыхилъхьащ.
Абы хэт хъунущ районхэм, республикэхэм я хъыбарегъащIэ IэнатIэхэм я журналистхэр, творческэ гупхэр, редакцэм и лэжьакIуэхэр.
Зэпеуэм ирагъэхьыну тхыгъэхэр 2016 гъэм и фокIадэ мазэм щегъэжьауэ 2017 гъэм и жэпуэгъуэм и 31 хъуху къытрадзауэ щытын хуейщ.
Лэжьыгъэхэр 2017 гъэм дыгъэгъазэм и 1 пщIондэ Iахынущ.
